Eläke pieni, ongelma suuri

*Maan hallituksen järeät toimet Suomen julkisen talouden tasapainottamiseksi koettelevat rankasti pienituloisia eläkeläisiä. Sen sijaan yritystuet ja listaamattomien yritysten osinkojen matala verotus saivat jäädä rauhaan.*

Monet hallituksen päätökset iskevät pahasti sairastavien ikääntyneiden elämään ja tekevät heidän arjestaan selviytymistaistelua. Näitä päätöksiä ovat mm. ympärivuorokautisen hoivan henkilöstömitoituksen laskeminen, perusterveydenhuollon hoitotakuun höllentäminen, asiakasmaksujen korottaminen ja niiden sitominen hyvinvointialueindeksiin sekä lääkekorvausten alkuomavastuun korottaminen ja niiden sitominen indeksiin. Näiden lisäksi hallitus päätti jo aiemmin nostaa lääkkeiden alv-kannan 10 prosentista 14 prosenttiin.

Eläkkeensaajien mediaanieläke oli vuoden 2022 lopussa 1 736 euroa kuukaudessa. Puolet eläkeläisistä sai eläkettä tuon määrän alle, he ovat niitä pienituloisia eläkeläisiä. Hankalimmassa asemassa ovat kokonaan tai osin kansaneläkkeen varassa olevat, joita on hieman alle 500 000. Tilastokeskuksen mukaan vuonna 2022 köyhyys- tai syrjäytymisriskissä olevista ylivoimaisesti suurin ryhmä olivat eläkeläiset.

Eläkkeensaajien verotuksen korottaminen on kummallinen päätös. Eläkeläiset maksavat eläkkeestään jo muutenkin korkeampaa veroa, kuin vastaavaa työtuloa saava palkansaaja. Hallitus pistää siis yli puolet eläkkeensaajista maksamaan raippaveroa. Onneksi sentään kaikkein pienimpiä eläkkeitä saavat säästyvät lisäverolta.

Jotain hyvääkin löytyy: eläkeindeksien leikkaukset tai jäädyttämiset eivät toteutuneet, ja alv:n nosto saattaa vaikuttaa eläkkeensaajille suurempana indeksikorotuksena tulevaisuudessa.

**Hyvinvointialueilla on vastuu kotihoidosta**

Hyvinvointialueilla on kohdistettava huomio kotihoidon riittäviin resursseihin varsinkin, kun ympärivuorokautiset hoitopaikat vähennetään minimiin. Tämä on äärimmäisen tärkeä asia, ja alueilla on kuunneltava kotihoidon henkilöstöä. Jos kotihoitoon ei saada riittävästi henkilöstöä tai hoivapaikkoja ei lisätä, moni ikääntynyt jää heitteille omaan kotiinsa.

Eläkkeensaajien Keskusliitto EKL ry:n Hämeen piirin kevätkokous 24.4.2024

Lisätiedot: puheenjohtaja Ulla Pullola (ulla.pullola@gmail.com)